Papersnake/gushiwen huggingface dataset:
次韵斯远雪中见简
赵蕃（宋代）

粲粲梅开亦大奇，雪来岂亦妒娥眉。
纷纭八表同昏际，错莫千娥欲暗时。
闭户孰能怜我独，冲泥聊复问君诗。
穷冬物色无多许，不付吾曹更与谁。
采莲曲
史夔（清代）

拨棹里湖去，连堤种芰荷。折来与郎嗅，香比外湖多。
再叠图茔致思四首 其二 象峰东麓
史鉴（明代）

茫茫天地间，寿者何其少。哀哉象峰麓，孤坟埋百草。

下有潜寐人，长夜无时晓。当其盖棺日，孤儿未离褓。

抱道竟不施，策名空太蚤。郡守解怜才，于焉卜其兆。

穿中既深锢，营旁亦高燥。儿今立要津，英名流四表。

褒封贲泉壤，奎章掞天藻。夫君身后名，有如白日皦。
奉使松府
胡皓（唐代）

蜀山匝地险，汉水接天平。波涛去东别，林嶂隐西倾。

露白蓬根断，风秋草叶鸣。孤舟忽不见，垂泪坐盈盈。
曜日颂
惟俨（唐代）

遍身烘烂更何人，卧棘森森一智真。为报你来须体妙，时中不拟宛然新。
次韵李参政 其五
魏了翁（宋代）

书来寄我薛公诗，磊落襟期尉我思。所谓伊人在空谷，公侯逸豫镇无期。
秋日过清江傅聘君石溪隐居
章采（宋代）

有美人如玉，招寻故意长。
山衣犹芰制，野饭只菰粱。
秋入遥空白，霜飞一叶黄。
年年三径里，来往有求羊。
醉红妆 立春前一夕寄畅园小饮时有柳姬翩何在座同园次赋
陈维崧（清代）

残年屈指不盈旬。晚峰愁，翠黛颦。玉杯饯腊漾红鳞，风动处，酒颦皴。

柳条偷报隔宵春。歌宛转，态横陈。来早春休园内讨，鸳帐底，有春人。
初入峡山效孟东野
范成大（宋代）

峡山偪而峻，峡泉湍以埼。峡草如毨毛，峡树多樛枝。

峡禽惟杜鹃，血吻日夜啼。峡马类黄狗，不能长鸣嘶。

峡晓虎迹多，峡暮人迹稀。峡路如登天，猿鹤不敢梯。

仆夫负嵎哭，我亦呻吟悲。悲吟不成章，聊赓峡哀诗。
腊雪五首 其五
苏辙（宋代）

雪霜何与我，忧思自伤神。忠信亦何罪，才名空误身。

归来聊且止，老去莫逢嗔。樽酒它年事，相看醉此晨。
颂古十七首
释宗演（明代）

从前七佛仪式，庆喜何曾欠少。
堪笑黄面瞿昙，无端打个之绕。
赠潘邠老秀才
释道潜（宋代）

去年云梦泽南州，为访太史尝淹留。东坡寒碧最佳处，恨不得子同遨游。

今年庐山深且窅，感君忽来慰枯槁。溪月岩云亦有情，昨夜为君颜色好。

飘飘绿发方妙年，图史满腹皆精研。挥毫应敌风雨快，咳唾落纸珠玑圆。

广文英豪仅数千，逸群骥子谁与肩。男儿穷通故有命，劝子未宜嗟蹭蹬。

丈夫盖棺事始定，他日雄飞雕鹗劲。草草论文未有涯，匆匆别我却还家。

秋风更约通玄府，共访仙人卧彩霞。
里中张氏母出与邑宰母宴钱以诗
方輗（宋代）

张氏母袁称寿星，生绍兴庚申今有百五龄。
子孙耕稼食可饱，女妇纺织织衣称情。
白发既脱生黑发，耳目聪明长步行。
五朝皇帝恩广大，一老平时身太平。
乡里皆庆喜，县官问姓名。
阖门漏屋下，上诣县官厅。
太夫人之面可识，太夫人之堂可升。
即前再拜问起居，谢官下念田里氓。
尊高年以长其长，凡为人子沸欢声。
治平皇太后皇后册宝三首 其二 太尉等奉册宝入门用《正安》。
郊庙朝会歌辞（宋代）

晬仪临拱，丕命明扬。鸾回宝势，鸿贯瑶光。礼成乐备，德裕名芳。

肇基王化，永懋天祥。
竹支以其季子将有远行丐余一言余与翁游视其
陆文圭（元代）

我生发未燥，汝父以诗鸣。
忧患涉世老，襟义犹峥嵘。
晚乃得二涉，美不减徐聊。
季也误弱冠，诗坛将父兵。
愈法气如虹，候门识奇英。
下马呼小友，相顾各自惊。
录駬不受羁，历才千里行。
分台柏森森，霜气历百城。
汝游何所挟，两字直而清。
锐进年倍壮，静退事饮更。
欲令从雅操，端肯迂修程。
远游得重垂，惠亲须扬名。
但酬化蚍志，足慰舐犊情。
遗直堂 其四
曾几（宋代）

老柏蜀人爱，甘棠召南思。领客清樾下，作诗咏歌之。
自题青镫有味旧图三首 其一
夏孙桐（清代）

三十年来指一弹，疏窗依旧月如丸。人间无限沧桑事，多作恒河皱面看。
颂古一百则
释正觉（宋代）

卸却臭皮袋，拈转赤肉团。
当头鼻孔正，直下髑髅乾。
老医不见从来癖，少子相看向近难。
野水瘦时秋潦退。白云断处旧山寒。
绝剿绝，莫顢頇。
转尽无功伊就位，孤标不与汝同盘。
示戒
曹于汴（明代）

我爱孟子书，论孝万年鹄。斗狠父母危，纵欲父母僇。

所以处乡党，勉效恂恂䠱。出入气常下，惟恐与人触。

博奕歌舞地，不以入我瞩。独有士人行，难成而易蹙。

我愿诸子孙，尊生如执玉。吾能秉谦恭，谁不爱敬笃。

骂人人亦骂，辱人取人辱。娼门譬火坑，陷人逾鸩毒。

妖态厉杀锋，痴蝇逐臭肉。保身须养心，珍惜凌霄足。

百行孝为原，芳名千古矗。
题三易备遗
葛寅炎（宋代）

谁凿混沌窍，龙马出澄渊。
笃生羲文圣，立极先后天。
三三羑所演，两两山之连。
不假人安排，自有天浑全。
咸阳烈焰起，斯文独不烟。
中更九师斸，惨于秦火然。
言湮道随裂，尔来千馀年。
皇乎钜宋兴，奎聚五珠联。
天子图出地，复钟二钜贤。
门外俨立雪，窝中闲弄丸。
数加一倍法，书得七分传。
文后不为后，羲先不为先。
呜呼天中易，锁簧透黄轩。
厥数则用六，是为归藏焉。
观象历可纪，聆凤律相宣。
芸芸茁九地，终至硕果坚。
薛野鳦未乳，鼎湖龙已仙。
敦哉司徒氏，而把五教权。
滔滔祚其海，始达溜涓涓。
韬光夏台出，拨乱南巢迁。
执中亦建中，道体无些偏。
义礼两夹持，以此裕我昆。
姓别取诸子，世号遽以千。
甲庚至丁乙，天潢衍庆源。
不幸辛也虐，竟以甲子颠。
牝晨艳方煽，太白旗已竿。
衣宝炎炎里，道器俱无存。
仁哉尔王子，独抱祭器奔。
想偕此书抱，器完道亦完。
有客皓其马，归作周之藩。
俾食豫土毛，一发千钧绵。
不然之宋叟，胡此得坤乾。
我知苍苍者，寄道于不言。
孔也商之人，宋也商之孙。
茫茫宇宙阔，斯道萃一门。
粤从两楹梦，寥寥绝韦编。
浅者胶于卜，深者痼于玄。
固哉房直日，诞矣雄入泉。
八工亮图法，百贾庄肆钱。
皮毛太初历，糟粕一行禅。
天窗两呼吸，谁契希夷眠。
极根一动静，谁悟溓翁圈。
郡程又尘土，河洛空奫涟。
翕固张之的，晦乃彰之根。
节彼雁南荡，气复合真元。
攒青华盖卓，湛碧芙蕖妍。
石乳腻昏雨，玉红绚朝暾。
孕此古心子，通身太极浑。
香如梅月嚥，朱浥花露研。
吉凶扣灵蔡，消长听啼鹃。
寂虑那三画，游神这一环。
六十六十四，甲甲卦卦圆。
仰接先天后，俯超后天前。
中天此中兴，亚康节伊川。
阴阳书语
佚名（唐代）

乔木先枯，众子必孤。
禅寂院三首 其二
游少游（宋代）

黄云翻尽水平田，时有农耕破晓烟。热气渐深牛易喘，不须辛苦更加鞭。
秋日即事三首
王之道（宋代）

今日知何日，西风正得秋。
天心方祚汉，人物合师留。
才略烦威敌，声名赖镇浮。
不妨临赋乐，汎汎有杨舟。
漳南十咏·东郊
蔡襄（宋代）

苒惹晴云酿雨时，东城无处不芳菲。
斜坡草短孤麛卧，平垅麦芳双雉飞。
照坞乱花惊客眼，罥空轻絮点郎衣。
年来意气多覊束，无复长楸带酒归。
和铁厓《西湖竹枝
杨椿（宋代）

郎去天涯妾在楼，西湖杨柳又三秋。
郎情莫似湖头水，城北城南随处流。
吴门田家十咏 其五
毛珝（宋代）

主家租入有常规，十月开仓不许违。占得头筹先众了，绕身红綵送将归。
射阳湖
范仲淹（宋代）

渺渺指平湖，烟波极望初。
纵横皆钓者，何处得嘉鱼。
送安行表兄葬次韵
楼钥（宋代）

深沈仙洞锁神清，万壑松声不似晴。
宿草它年空怅望，生刍今日寓精诚。
山川气象浑如旧，剑佩风姿俨若生。
犹记玉音称酷似，始知无忌乃其甥。
渔家傲
王采（宋代）

日月无根天不老。浮生总被消磨了。陌上红尘常扰扰。昏复晓。一场大梦谁先觉。
洛水东流山四绕 。路傍几个新华表。见说在时官职好。争信道。冷烟寒雨埋荒草。
上章倅二首 其二
许景衡（宋代）

簿领勤官府，声名振士林。虽云心尚在，自觉力难任。

岁月淹多病，江山入苦吟。高堂昔三叹，亦恐负知音。
晚望
裴夷直（唐代）

日下夕阴长，前山凝积翠。白鸟一行飞，联联粉书字。
牡丹枝上祝英台　武原舟中值雪 
沈谦（清代）

漠漠湖云白。捲起浪花千尺。独倚孤舟，满袖泪珠偷滴。

可堪冻雪凝须，层冰堕指，甚时候、要人行役。

有何益。漫把芳年掷。淹留水村山驿。远记佳人，拥衾此际怜惜。

料应为我情痴，柔肠萦损，恹恹地、懒将笙炙。
奉和初春登楼即目应诏
许敬宗（唐代）

旭日临重壁，天眷极中京。春晖发芳甸，佳气满层城。

去鸟随看没，来云逐望生。歌里非烟飏，琴上凯风清。

文波浮镂槛，摛景焕雕楹。璇玑体宽政，隆栋象端衡。

创规虽有作，凝拱遂无营。沐恩空改鬓，将何谢夏成。
峡路山行即事十首
袁说友（宋代）

旌旗猎猎晓云风，扑面清微破午烘。
更度幽香来细细，转头寻见野花红。
遣兴
李流谦（宋代）

小窗日影转悠悠，卷尽残书却到头。
香茗半瓯轻列鼎，好诗千首胜封侯。
朱弦无复人三叹，白璧空惭我屡投。
酒好但宜供客醉，痴儿可忍挽凉州。
车螯二首 其二
王安石（宋代）

车螯肉之弱，恃壳保厥身。自非身有求，不敢微启唇。

尚恐擉者得，泥沙常埋堙。往往汤火间，身尽壳空存。

维海错万物，口牙且咀吞。尔无如彼何，可畏宁独人。

无为久自苦，含匿不暴陈。豁然从所如，游荡四海漘。

清波濯其污，白日晒其昏。死生或有在，岂遽得烹燔。
颂古六首
释咸杰（宋代）

腊月莲花菡萏香，三回赏手不寻常。
直饶会得须眉落，早是龟毛数丈长。
偈二十二首 其十五
释子淳（宋代）

金佛不度炉，妙相圆明会也无。泥佛不度水，落落圆音美复美。

泥佛不度火，萧萧古殿无关锁。是须撒手直归家，莫向半途空懡㦬。
西地锦 题虞山蒋文从雪泛卷
曹溶（明代）

一抹玉沙平野，且莫停杯斝。有时卧雪，有时歌雪，恣高人陶写。

吹火打蓬堪画，在让玉山下。谁家曲水，谁家辋水，又相随来也。
东风第一枝 白桃花
江瑛（清代）

细雨梳春，晴云抹晓，武陵一夜花遍。吹开几叠冰绡，独自临溪洗艳。

烟清雾白，似淡月、梨花庭院。记玉锄、和露曾栽，怎谪人间重见。

沉宿醉、银屏低掩。锁旧恨、粉痕愁颤。自伤误嫁东风，却把红尘久厌。

凌波人杳，更莫问、春潭深浅。应黯然、卸尽铅华，素云凄断。
三山送楼干
陈宓（宋代）

九仙山头二月春，百花璀璀凝芳辰。
看花未省并骢马，酌酒况复违佳人。
人人家在赤城里，五百大士疑前身。
襟怀喜作冰玉相，耳目不染声色尘。
鲸呿鳌掷擅文杰，撑腹万卷笔有神。
妙龄卓冠兰宫士，便合褰裳要路津。
玉堂三事久虚职，宪幕两载留南闽。
平生避名如避寇，诸公讵肯遗奇珍。
显亲急欲贲泉壤，襆被路马趋严宸。
囊中之方久不试，小试疲瘵苏斯民。
自惭草木非君味，倾盖一见情何亲。
金篦时为发膜翳，淡交耐久如荀陈。
悬知后会近可卜，暂时分披仍逡巡。
丈夫万里耿相望，所要守道全其真。
准拟千钟浇此恨，却恐烂醉污车茵。
秋日题汝阳潭壁
刘希夷（唐代）

独坐秋阴生，悲来从所适。行见汝阳潭，飞萝蒙水石。

悬瓢木叶上，风吹何历历。幽人不耐烦，振衣步闲寂。

回流清见底，金沙覆银砾。错落非一文，空胧几千尺。

鱼鳞可怜紫，鸭毛自然碧。吟咏秋水篇，渺然忘损益。

秋水随形影，清浊混心迹。岁暮归去来，东山余宿昔。
题西明寺僧院
温庭筠（唐代）

曾识匡山远法师，低松片石对前墀。为寻名画来过院，

因访闲前得看棋。新雁参差云碧处，寒鸦辽乱叶红时。

自知终有张华识，不向沧洲理钓丝。
三和池阳咏雪次东坡韵 其二
李寄（明代）

雪中树黑生乌鸦，占麦农人祝满车。万里连山疑入画，一朝见满悟空花。

满江芦映渔人艇，绕屋梅开处士家。闭户先生三日卧，壁閒闲杀小钱叉。
奉汉中王手札
杜甫（唐代）

国有乾坤大，王今叔父尊。剖符来蜀道，归盖取荆门。

峡险通舟过，水长注海奔。主人留上客，避暑得名园。

前后缄书报，分明馔玉恩。天云浮绝壁，风竹在华轩。

已觉良宵永，何看骇浪翻。入期朱邸雪，朝傍紫微垣。

枚乘文章老，河间礼乐存。悲秋宋玉宅，失路武陵源。

淹薄俱崖口，东西异石根。夷音迷咫尺，鬼物傍黄昏。

犬马诚为恋，狐狸不足论。从容草奏罢，宿昔奉清樽。
句
李公寅（宋代）

岭分东粤封疆阔，天限中原气象雄。
金莲出玉花 本名减字木兰花 赠大毕先生
马钰（金朝）

毕公好志。官障私魔心不二。决烈修持。能可移山志不移。尘缘一削。世上荣华无染著。可称仙徒。堪许完全大药炉。
秋谒屺瞻墓
马廷鸾（宋代）

了知五十六年非，何处空山叫阿{上弥下女}。
斗酒只鸡双泪落，荒林宿莽九原悲。
黄花委地伤徂岁，青笋迎船忆旧时。
庐下夜来霜屦冷，袜材持送懒残师。
醉春风 子规
陈霆（明代）

绿满汀洲暗。天涯芳草遍。年年何事叫东风，怨。怨。

怨。满树梨花，半窗残月，梦魂初断。

血染山花片。声动乡关念。玉窗应是数归期，赚。赚。

赚。回首衡阳，雁飞不到，寄书人远。
句
虞搆（唐代）

寒光乍退风犹切，春色新行柳未知。
赴社次韦南苕韵二首 其二
刘麟（明代）

投閒身转贵，养拙道弥尊。百战开文圃，玄窥向法门。

取适人难老，相观道自存。双凫随燕至，同醉众春园。
菩萨蛮·水精帘里颇黎枕
温庭筠（唐代）

水精帘里颇黎枕，暖香惹梦鸳鸯锦。江上柳如烟，雁飞残月天。
藕丝秋色浅，人胜参差剪。双鬓隔香红，玉钗头上风。
姜西溟北归相值吴门即送其还四明
孙琮（清代）

忆昔南湖杯酒歇，秋风秋雨人离别。依稀光景二十年，啸吟梦断吴山月。

今春访旧来虎丘，偶到阊门一泊舟。城门贳酒逢姜子，执手惊看雪满头。

雪满头兮犹未苦，闻说朝趋丞相府。可怜燕许庙廊才，索米长安望烟火。

相君罢政宾客散，客亦南归返乡县。春风茂苑喜重逢，殷勤话旧堪三叹。

劝君不如归故山，读书依旧掩柴关。风尘几许纷华子，转眼亦复非朱颜。

嗟我年华过半百，诗酒溪山还莫逆。四明山水是君家，憾不相随挂帆席。
秋思
郭楷（清代）

秋风起木末，对此动离肠。明月夜千里，流人天一方。

无书劳远雁，有恨等寒螀。吟苦杂歌哭，奚僮嘲我狂。
八影 其八 松影
成鹫（清代）

去天无咫尺，映地有千寻。已近桑榆景，犹存冰雪心。

秦封云羃羃，龙卧息深深。不见赤松子，韬光惟陆沉。
嘲段成式（一作广阳公宴）
周繇（唐代）

蹙鞠且徒为，宁如目送时。报仇惭选耎，存想恨逶迟。

促坐疑辟咡，衔杯强朵颐。恣情窥窈窕，曾恃好风姿。

色授应难夺，神交愿莫辞。请君看曲谱，不负少年期。
嘉泰三年皇后册宝十三首
佚名（隋代）

天临黼扆，云集弁缨。
金石遞奏，典礼德成。
玉趾缓步，龙驾翼行。
言旋北极，永燕西清。
题向丞竹轩
李光（宋代）

琅玕新植觉深幽，顿使轩窗一夜秋。寒影静侵书幌冷，翠阴清逐桂花浮。

蕙兰终许依霜操，桃李从教媚冶游。公子已多林下趣，更看仙吏落银钩。
灵岩披云台十颂 其十
释怀深（宋代）

莫笑山僧语句粗，真情何处著工夫。世人用尽精神讨，缘木何曾觅得鱼。
月岩
释绍昙（宋代）

平如镜面险如崖，光境俱忘裂万差。
这里无伊蹲坐处，空生徒自惹天花。
溪上晚望二绝
王炎（宋代）

溪深一股渌浮浮，桥断人归拿小舟。
烟淡云黄来暝色，青山数叠不遮愁。
除夕有感 其三
吴可读（清代）

何事今宵酒不胜，云山北望记层层。人归白雪长城路，马踏黄河两岸冰。

落日寒烟秦辇道，夕阳衰草汉诸陵。茫茫无限千秋恨，都付西风一盏镫。
题李公麟山庄图其十五观音岩
苏辙（宋代）

倚崖开翠屏，临潭置苔石。
有所独无人，君心得未得。
和韩秋怀诗 其九
恒仁（清代）

中秋日以近，月色日以好。开尊招亲旧，欢赏恐不早。

圆亏各有时，晴明焉常保。抚松羡后凋，攀柳知先槁。

人生行乐耳，此语吾解道。
太常引 四月初八日庆六十
汪元量（宋代）

广寒宫殿五云边。看天上、烛金莲。香袅御炉烟。拥彩仗、千官肃莲。

世间王母，月中仙子，花甲一周天。乐指沸华年，更福寿，千年万年。
再用前韵寄莘老
苏轼（宋代）

君不见夷甫开三窟，不如长康号痴绝。
痴人自得终天年，智士死智罪莫雪。
困穷谁要卿料理，举头看山笏拄颊。
野凫翅重自不飞，黄鹤何事两翼垂。
泥中相従岂得久，今我不往行恐迟。
江夏无双应未去，恨无文字相娱嬉。
（黄庭坚，莘老婿，能文。
）
十一月晦与同幕诸公登南高峰因过湖上小集二首 其二
陈基（元代）

落日湖头舣画船，买鱼沽酒不论钱。共过天下登临地，却忆官论全盛年。

绿水映霞红胜锦，远山凝黛澹如烟。相携此夕干戈际，一听笙歌一慨然。
汉宫春 簪花
顾翎（清代）

绿发蟠云，看犀帘乍捲，约鬓芳馨。琼钗两行低卸，双亸蜻蜓。

兰烟蕙露，染湘发、金粉星星。回头重、盘龙明镜鸾，顾影梳掠蝉翎。

自向绿瑛瓶底，怅芳华欲坠，花瘦于人。赚伊鹅黄小蝶，绕住闲身。

香凝宝钿，冷红薶、莫依瑶屏。春如梦、韶华小琯，满衣风露吹醒。
满江红 寿陈侍郎十一月十五
刘浩（宋代）

岳渎储精，冰壶里、精神可掬。三万卷、龙蛇落纸，琅玕撑腹。

便合弹冠登要路，如何袖手缄空谷。又谁知、天独授先生，长生箓。

鹤易怨，龟多缩。竹太瘦，梅偏独。算人间何物，可传心曲。

但愿君如天上月，年年此夜团如玉。更有人、千里共蝉娟，偷香祝。
赣县道中有怀晦庵用江东日暮云为韵作五诗寄之 其二
赵蕃（宋代）

此心如江水，日夜东复东。不惟爱吾庐，顾瞻几临风。

今者款段马，向来御史骢。在我何得失，人自分悴丰。
盟鸥榭偶占
郑孝胥（清代）

风从金口来，入我盟鸥榭。欲寻半日闲，卧看斜阳下。
登蓟城西北楼送崔著作融入都
陈子昂（唐代）

蓟楼望燕国，负剑喜兹登。清规子方奏，单戟我无能。

仲冬边风急，云汉复霜棱。慷慨竟何道，西南恨失朋。
後园闲步
陆游（宋代）

木叶勾萌喜小春，鬓毛萧飒媿陈人。
今朝忽破簿书梦，此地暂还风月身。
闲岸纶巾照清浅，却扶藤杖上嶙峋。
人生要是便疏豁，金马银台莫问津。
禅人并化主写真求赞
释正觉（宋代）

白云无根，青山有棱。
自得一句，妙出三乘。
和气而春回百草，光明而焰续千灯。
渊默心传诸佛体，家风独许少林曾。
桐柏山黄法师斋
高似孙（宋代）

羽人归丹丘，轻房冒苍顶。
云飞北斗坛，瀑洗洪崖井。
三更火交坎，八十雪垂领。
深香熨玉斧，淑气回丹鼎。
彼空此亦无，物动我自静。
灼知乔松辈，元涉义老境。
一来受清涤，内悟开微儆。
请添无为香，上有萧台景。
减字木兰花 其一 题李云谷先生残研拓本
朱祖谋（清代）

英英光气。磊落半规三十字。旧学江门。一样深衣皂帽人。

韩陵谁语。填海补天无用处。一片苍云。中有灵均旧泪痕。
偶兴
罗隐（唐代）

逐队随行二十春，曲江池畔避车尘。

如今赢得将衰老，闲看人间得意人。
题名画大观册 其七 巨然江山晚兴
弘历（清代）

轻风暖日晚春天，潋滟晴波恰受船。指点草堂幽绝处，书声时度柳丝烟。
题观音岩
姚广孝（明代）

高阁临虚如履地，长江万里来无际。世人可到不可留，只许禅僧仝结制。

乱帆来往逐云飞，隔岸淮山拥翠微。大士岩前常宴坐，孤灯夜照客船归。
步虚词
翁卷（宋代）

玄根布灵叶，妙化无常人。
结兹清阳气，挺我空洞神。
炼度得长生，列籍齐众真。
登宾玉皇家，执侍罗星嫔。
欻往宴十洲，飞客成相亲。
茫茫尘中区，荒秽何足邻。
谢大著刘烨寄惠玉笺
魏野（宋代）

皎洁分明如我鬃，卷舒方正似君心。
三千里外情多少，一幅真堪值万金。
怀元度四首
王安石（宋代）

思君携手安能得，上画重城更上楼。
时独看云泪横臆，长安不见使人愁。
为胡元瑞题绿萝馆二十咏 其十二 琴石
王世贞（明代）

飒尔金飙过，嘐然冰弦响。彷佛百尺桐，仍栽峄山上。
再次前韵二首 其一
邓肃（宋代）

萧条门巷半莱蒿，杯酒田间亦自陶。采栗久要工部拙，骑鲸偶厕谪仙豪。

狂波故作风雷噫，逸兴何妨日月高。胜景赖君佳句压，胸中江汉更滔滔。
雨中 其二
韩淲（宋代）

茫茫野水浸篱根，无数青山接远村。三月懒游花下路，一家深闭雨中门。
赠诗僧保暹师
释智圆（宋代）

吟槛漾寒水，平湖烟景闲。
无人识高趣，尽日对空山。
晚树春禽语，晴窗夜月还。
新编皆雅正，不待仲尼删。
对梅
张道洽（宋代）

秋水娟娟隔美人，江东日暮几重云。
孤灯竹屋霜清夜，梦到梅花即见君。
第五十五投子三身颂
释义青（宋代）

三身说法问端由，弹指轻轻海岳收。

金锁塔开红日像，夜深人笑碧峰头。
七夕
陈良贵（宋代）

银河虽广鹊桥通，牛女佳期此夕中。九曲回肠终岁结，双星顾影暂时同。

瑶情月下和丝乱，血泪人间作雨红。莫道别多相会少，绝胜仙子广寒宫。
和虑可庵悲秋十首
何梦桂（宋代）

秋风来木末，忽忽吹晚晴。
木落雁南归，呖呖多悲声。
少壮老复至，岁月方遄奔。
我欲歌秋风，愁听箫鼓鸣。
伤春五首（巴阆僻远伤春罢始知春前已收宫阙）
杜甫（唐代）

天下兵虽满，春光日自浓。西京疲百战，北阙任群凶。

关塞三千里，烟花一万重。蒙尘清路急，御宿且谁供。

殷复前王道，周迁旧国容。蓬莱足云气，应合总从龙。

莺入新年语，花开满故枝。天青风卷幔，草碧水通池。

牢落官军速，萧条万事危。鬓毛元自白，泪点向来垂。

不是无兄弟，其如有别离。巴山春色静，北望转逶迤。

日月还相斗，星辰屡合围。不成诛执法，焉得变危机。

大角缠兵气，钩陈出帝畿。烟尘昏御道，耆旧把天衣。

行在诸军阙，来朝大将稀。贤多隐屠钓，王肯载同归。

再有朝廷乱，难知消息真。近传王在洛，复道使归秦。

夺马悲公主，登车泣贵嫔。萧关迷北上，沧海欲东巡。

敢料安危体，犹多老大臣。岂无嵇绍血，沾洒属车尘。

闻说初东幸，孤儿却走多。难分太仓粟，竞弃鲁阳戈。

胡虏登前殿，王公出御河。得无中夜舞，谁忆大风歌。

春色生烽燧，幽人泣薜萝。君臣重修德，犹足见时和。
早饭白崖铺净果院
李流谦（宋代）

久客谙人事，身能到处安。
炉深红一聚，竹瘦碧千竿。
祗作临深恐，何辞行路难。
几成晚来雪，唯有不胜寒。
拨棹歌 其十四
德诚（唐代）

水色山光处处新，本来不俗不同尘。著气力，用精神，莫作虚生浪死人。
偈颂一百二十三首
释崇岳（宋代）

第一义谛，分文不直。
略露机锋，青天霹雳。
恁麽恁麽，不识不识。
吊吴桓王墓
秦约（明代）

吴王城外桓王墓，秋树连云棘树低。
宝气已随金雁化，磷光还照赤乌栖。
三分割据嗟何及，一代英雄孰与齐。
下马荒丘酹卮酒，不堪风雨晚凄迷。
恭诵左公西行甘棠·其二
杨昌浚（清代）

大将筹边尚未还，湖湘子弟满天山。
新栽杨柳三千里，引得春风度玉关。
武侯庙
杜甫（唐代）

遗庙丹青落，空山草木长。
犹闻辞后主，不复卧南阳。
夏日玩陶仲子樾墩集
伦以诜（明代）

昼永閒无事，长歌外翰诗。龙珠宁易得，骏足实难羁。

摇落骚人意，清新幼妇辞。江墩不可即，抚卷寄吾思。
奉送裴司徒令公自东都留守再命太原
刘禹锡（唐代）

星使出关东，兵符赐上公。山河归旧国，管籥换离宫。

行色旌旗动，军声鼓角雄。爱棠馀故吏，骑竹见新童。

汉垒三秋静，胡沙万里空。其如天下望，旦夕咏清风。
书宝文卿墓
刘宰（宋代）

冻宇兮煌煌，鬓发兮苍苍。
羌一言兮会心，言吾车兮建阳。
车既言兮遄归，今良是兮昨非。
释众累兮春冰，耿吾心兮夕晖。
斯道兮孔寿，斯人兮不志。
十载兮重来，泬漻兮此堂。
风撼兮寒松，霜凋兮百草。
佳城兮葱葱，万古兮是保。
讳日梦见先考音容如昨既觉不胜悲感而作
周瑛（明代）

湖海奔波三十春，岁逢讳日倍思亲。云霄事业怜沉晦，风雨诗书记苦辛。

肠断独挥千里泪，恩深难报百年身。半窗灯火斋房静，謦欬分明入梦新。
蝶恋花
冯幵（清代）

六曲文窗閒了鸟。玉几金床，不觉春光好。人自飘零花自老。

夕阳满地生青草。

无语思君情悄悄。万水千山，兀自萦怀抱。夜夜夜乌啼到晓。

梦中忘却长安道。
诸公饮海棠下因赋韦陶体二首
员兴宗（宋代）

相与饮花下，饮极人自歌。
有酒不共尽，奈此春光何。
翻愁白日短，勿厌红树多。
树多尚云可，红落无停柯。
万象悬悲端，归卧山之阿。
偈颂二十五首
释如净（宋代）

天童仲冬第一句，槎槎牙牙老梅树。
忽开花，一花两花三四五花无数花。
清不可夸，香不可夸。
散作春容吹草木，衲僧个个顶门秃。
蓦劄变怪，狂风暴雨交衮，
大地雪漫漫。老梅树太无端，
寒冻摩挲鼻孔酸。
晚登大茅峰
郭谏臣（明代）

西日斜悬句曲峰，中天削出玉芙蓉。云归绝顶迷春岫，烟起深林翳晚钟。

怪石岩前蹲虎豹，长松涧底走虬龙。临高遥向金陵望，王气千年正郁葱。
空印以新茶见饷
释德洪（宋代）

喊山鹿蓛社前摘，出焙新香麦粒光。撼树师应怀大仰，传瓯我粒学南阳。

要看雪乳急停筅，旋碾玉尘深住汤。今日城中虽独试，明年林下定分尝。
蓦山溪·木犀开了
俞国宝（宋代）

木犀开了。还是生辰到。一笑对东风，喜人与、花容俱好。寿筵启处，香雾扑帘帏，星河晓，晚丝簧奏，拚取金尊倒。当年仙子，容易抛蓬岛。月窟与花期，要同向、人间不老。拈枝弄蕊，此乐几时穷，一岁里，一番新，莫与蟠桃道。
调笑转踏 其三
郑仅（宋代）

草草。最年少。绣户银屏人窈窕。瑶琴暗写相思调。

一曲关心多少。临邛客舍成都道。苦恨相逢不早。
苏知县能染时赋役频繁负郭之田十卖八九民力已尽催科不休诗中言及之俾知民间艰难云 其一
叶颙（元代）

小邑何烦命世豪，割鸡宁复用牛刀。桃开古县春风暖，琴鼓虚堂夜月高。

满腹仁慈遵孔孟，异时功业继萧曹。兴来笔下烟云起，千尺龙蛇舞海涛。
次韵和庄君翔声近作四首 其四
祝廷华（清代）

匡时谁是栋梁材，济变乘机策救灾。率土惊心屯戍卒，何人赤手治污莱。

不堪万骨枯烽火，最苦群生祗妇孩。旧地重游君痛否，诗成憾未把书裁。
偈颂一百二十三首 其四十二
释祖钦（宋代）

洗面摸著鼻孔，不知打破漆桶。园里蓬头道者，全无供养之心，烂却瓜秧瓠种。
奉和圣制送邓王牧宣城
汤悦（唐代）

千里陵阳同陕服，凿门胙土寄亲贤。曙烟已别黄金殿，

晚照重亲白玉筵。江上浮光宜雨后，郡中远岫列窗前。

天心待报期年政，留与工师播管弦。
云翠山天观和朱可大韵
于慎行（明代）

碧山吾欲隐，双屐且随君。星斗岩前接，藤萝杖底分。

泉声浑作雨，岚气稍成云。愁对仙坛月，鸾箫午夜闻。
听宋宗儒擿阮歌
黄庭坚（宋代）

翰林尚书宋公子，文采风流今尚尔。
自疑耆域是前身，囊中探丸起人死。
貌如千岁枯松枝，落魄酒中无定止。
得钱百万送酒家，一笑不问今余几。
手挥琵琶送飞鸿，促弦聒醉惊客起。
寒虫催织月笼秋，独雁叫群天拍水。
楚国羁臣放十年，汉宫佳人嫁千里。
深闺洞房语恩怨，紫燕黄鹂韵桃李。
楚狂行歌惊市人，渔父拿舟在葭苇。
问君枯木著朱绳，何能道人意中事。
君言此物传数姓，玄璧庚庚有横理。
闭门三月传国工，身今亲见阮仲容。
我有江南一丘壑，安得与君醉其中，曲肱听君写松风。
偈颂二十五首
释道璨（宋代）

堂奥虽深无锁钥，包容大地与山河。
草窠里辊人多少，唤不回头争奈何。
寄远
杜牧（唐代）

前山极远碧云合，清夜一声白雪微。
欲寄相思千里月，溪边残照雨霏霏。
句
钟炤之（宋代）

霖作商岩雨，薰来舜殿风。
渔父词一十八首。瑞鼎
吕岩（唐代）

会合都从戊巳家，金铅水汞莫须夸。

只此物，结丹砂，反覆阴阳色转华。
山中遣兴五首
李流谦（宋代）

游宦初聊尔，归来亦畅然。
低回簿领缚，惭愧斗升牵。
元亮八十日，哥奴十九年。
人生重名节，富贵疾云烟。
营屋
杜甫（唐代）

我有阴江竹，能令朱夏寒。阴通积水内，高入浮云端。

甚疑鬼物积，不顾翦伐残。东偏若面势，户牖永可安。

爱惜已六载，兹晨去千竿。萧萧见白日，汹汹开奔湍。

度堂匪华丽，养拙异考槃。草茅虽薙葺，衰疾方少宽。

洗然顺所适，此足代加餐。寂无斤斧响，庶遂憩息欢。
郊原
释善珍（宋代）

郊原春过后，日日长新梢。
洗竹去蛛网，疎松留鹤巢。
云衣慵补缀，月户自推敲。
旧种梅花树，吾今与汝交。
花朝登砂子岭
朱同（明代）

山上白云山下溪，雨馀石磴静无泥。幽禽不管兴亡事，尽日林间自在啼。
百一诗 十一
应璩（两汉）

平生居□郭。
宁丁忧贫贱。
出门见富贵。
□□□□□。
灶下炊牛矢。
甑中装豆饭。
次余主簿仲庸梅韵
裘万顷（宋代）

春醪欲冰木欲折，急雨风吹不成雪。
玉妃夜堕广寒宫，开作寒花赛清绝。
未须千树插山巅，且要几枝横水边。
暗香疎影尚无恙，凭谁唤起西湖仙。
不妨琢句更驰送，一洗十年尘土梦。
铁心元不为渠回，眼底珠玑聊簸弄。
三和
刘克庄（宋代）

曾课山间种艺诗，自犹不记更谁知。
岂无鼠盗食新笋，曾有凤来栖老枝。
未敢名为真福地，便应唤做小仇池。
篮舆只合村夫举，儿子门生负笈随。
又上梁丞相寿口号十首 其四
许及之（宋代）

庆成礼就端成殿，上寿仪陈德寿宫。霁日祥云回顷刻，燮调妙用不言功。
壬子元日遂安县学讲书齿饮前此四十三年钱建
孙应时（宋代）

壁字尘埃四十年，满堂还喜会群贤。
是非不用论今昨，礼乐从知有后先。
酒外山川如动色，诗成金石迭相宣。
分阳令尹强人意，乡饮彬彬更可传。
辟署后空地为菜畦 其一
萧霖（清代）

公仪昔相鲁，园中拔其葵。岂以士士夫，而学园夫为。

此语所见士，吾敢忘情规。第念勤与俭，亦足箴官师。

粳田五十亩，傲吏恒有之。食菹廿七品，廉士宁非宜。

区区意如此，疑为有识嗤。寄语贤守令，吾志甘自卑。
因客谈湖中大珠作
晁说之（宋代）

既无武备擒戎虏，又乏文章骋国才。
甓社湖中有明月，可怜不肯入君怀。
颂古九十八首
释印肃（宋代）

通宗透说，魂飞识灭。
呈见无体，如水中月。
金毛师子，说无说说。
若人不会，弄巧成拙。
送外表王植赴官岭外
胡宿（宋代）

五岭知何许，离怀岂易言。传情无去雁，惊梦有啼猿。

溪思吴莼老，林香越槿繁。渠渠持美酒，计日望归轩。
鬼谷子
梁储（明代）

纷纷兵法漫相传，鬼谷书成秪数篇。不见济民兼利物，只闻孙氏蹙庞涓。
二月十四日晓起看海棠八首
杨万里（宋代）

花密无重数，看来眼转迷。
化为花世界，忘却日东西。
和宏父新秋诗
张耒（宋代）

年年庭下梧桐叶，长为骚人先报秋。
已惊岁月悲霜鬓，更望山川歌四愁。
浮生百感漫自苦，一醉万虑同时休。
瀛洲仙客莫惆怅，直泛三山烟浪舟。
过大宗伯徐公留饮山池出所欢明童佐酒
王世贞（明代）

轻榕小舫受凉釭，正及东山行乐时。
杨柳腰新宫傅宅，芙容客满卫军池。
朱颜不待餐云母，白苎亲调付雪儿。
欢剧翻追少年事，射阳帆底对弹棋。
别伦彦周侍御
黄佐（明代）

青藜灯火同高阁，皂盖声华独内台。日月祇随燕树转，云山长羡粤鸿回。

劳劳世事关蓬鬓，黯黯离怀付酒杯。姜被莱衣荣子去，风江烟艇待谁来。
潏彼上善二章　赋也君子滨于水南溯洄而从者赋焉
皇甫汸（明代）

潏彼上善，汇厥灵长。滔滔其逝，在河之阳。彼美人兮，于焉遨翔。

潏彼上善，汇厥涟漪。滔滔其逝，在离之湄。彼君子兮，于焉委蛇。
咏怀四首
袁中道（明代）

大堤有垂杨，郁郁垂新绿。
北风一以至，苍然换故木。
四时递推一，时光亦何速。
人生贵适意，胡乃自局促。
欢娱极欢娱，声色穷情欲。
寂寞寄寂寞，被发入空谷。
胡为逐红尘，泛泛复碌碌。¤
念奴娇·水轩沙岸
刘学箕（宋代）

水轩沙岸，午风轻、飘动一天晴雪。日色晶荧光眩眼，细逐游丝明灭。帘幕中间，楼台侧畔，浑是瑶瑛积。缀松黏竹，恍然如对三绝。

遥认仿佛飞花，花非还似，恼乱多情客。点染春衫无定度，又转沈香亭北。密密疏疏，斜斜整整，似雪难分别。坡仙不见，后人有口何说。
过平戎谷吊胡翙
王仁裕（唐代）

立马荒郊满目愁，伊人何罪死林丘。风号古木悲长在，

雨湿寒莎泪暗流。莫道文章为众嫉，只应轻薄是身雠。

不缘魂寄孤山下，此地堪名鹦鹉洲。
和丹岩以青溪至有作
卫宗武（宋代）

故人未到欠诗催，才到九山云为开。
野鹤正思寻老伴，盟鸥亦为喜朋来。
免教北陇惭空帐，消得南山咏有台。
梅信已传花信动，直须领客待春回。
美人隔秋水
李贤（原德）（明代）

美人隔秋水，欲渡无舟航。清波泛明月，对此空断肠。

耿耿见牛泛，河汉在中央。谁云七夕会，无乃谬且狂。

托物感情兴，水上双鸳鸯。动止不盈尺，物性固其常。

在人良不异，云胡各一方。寒灯照孤寝，泪下沾衣裳。
镊白
黄公度（宋代）

昨夜庭梧满意凉，秋风不贷鬓边霜。
等闲镊白了时节，书策纵横日上廊。
东坡引（别周诚可）
赵师侠（宋代）

相看情未足。离觞已催促。停歌欲语眉先蹙。何期归太速。

如今去也，无计追逐。怎忍听、阳关曲。扁舟后夜滩头宿。愁随烟树簇。愁随烟树簇。
投秦丞相
绍兴选人（宋代）

多少儒生新及第，高烧银烛照娥眉。
格天阁上三更雨，犹诵车攻复古诗。
题寿居仁远浦归帆
释宝昙（宋代）

筑室江南欲尽头，故将沙尾击行舟。
如何落日苍茫外，一幅西风去不收。
送傅提干
释善珍（宋代）

渡江诸老尽兰荪，当日琳琅照一门。龙去难寻神剑迹，鹤归犹记旧巢痕。

百年阀阅须关念，五里松楸易断魂。京浙故人无恙不，相逢记为问寒温。
咏史上·项羽
陈普（宋代）

倚强恃力却诬天，一样人心万万年。
广武十条逃得过，乌江政自不须船。
昆仑儿
张籍（唐代）

昆仑家住海中州，蛮客将来汉地游。
言语解教秦吉了，波涛初地郁林洲。
金环欲落曾穿耳，螺髻长卷不裹头。
自爱肌肤黑如漆，行时半脱木绵裘。
五十自寿集唐五十首 其二十四
瞿士雅（清代）

老去宁知岁月迁，清凉不觉过炎天。

谁家玉笛吹残照，何处双炎捣暮烟。新雁参差云碧处，露光明滑竹苍然。

无言独对秋风立，流水光阴半百年。
偈倾一百六十九首
释智朋（宋代）

象王行处，狐兔绝踪。
水月现时，风云自异。
送刘道醇归乌石 其一
朱松（宋代）

一廛避地本依刘，闻得更书始欲愁。旧德镌碑在人口，归装载石压溪舟。

寄书莫忘青泥信，把酒谁同黄菊秋。新阁诗增风月价，自应神物护银钩。
题径山寺楼
范成大（宋代）

浴日苍茫水，扪星缥缈楼。
神光来烛夜，寿木不知秋。
海内五峰秀，天涯双径游。
爱山吾欲住，衰疾懒乘流。
和孙叔康中秋寄运判胡秘丞
韦骧（宋代）

郡堞危楼夜气清，江光海色接天平。凉秋一半无边爽，皓月十天何太明。

使者星轺行暂远，史君兵酿恨徒倾。自怜负弩区区迹，却向澄霄望旆旌。
上杨大谏徽之
张咏（宋代）

东南云物异，端正产贤人。才大何高古，名雄始入秦。

文江横舫楫，艺圃刬荆榛。民事忧偏切，金门老更亲。

天教任孤直，帝亦赏清贫。功业荣书史，铨题洽缙绅。

苦闻辞禄绶，远拟访仙真。却顾希颜者，迟留塞草春。
石潭道中追赋大江
陈文蔚（宋代）

我生大江东，与江不相识。
一日作远游，江头因目极。
桃花春未涨，水落略见石。
望断淮山青，隔岸才咫尺。
恃此一苇航，焉能恨南极。
云屯十万众，守卫以人力。
无御有良将，成城众心得。
江淮唇齿势，如家护墙壁。
守淮好守江，淮民须爱惜。
我朝圣泽深，不在险在德。
慈俭今天子，迩遐无间事。
大臣百执事，根本共培植。
永平府
孙泉（清代）

孤馆阳山上，平阶四望空。人烟笼海气，射猎带边风。

羽没石无迹，山存蕨尚丰。卢龙还有塞，来往渡征鸿。
尘异广慈呈对雪诗用韵和之
释函是（明代）

白昼亭亭日渐沦，川原如醉净行尘。旧时草树全无色，一夕江山尽变银。

流水不知溪远近，随风先见石嶙峋。几翻緌繣长空在，耐得深寒景倍真。
送余刺史宝冈秩满入觐即次留别元韵 其三
觉罗四明（清代）

计日趋彤庭，天颜应有喜。嘉乃守东宁，下车走狂兕。

果断锄稂莠，仁和护荪芷。番民勤力穑，菽粟如水火。

东南千里地，宸听歌乐只。
集李绝句十八首 其八
程敏政（明代）

閒愁不觉过年光，只有醒时觉异乡。不醉多愁醉多病，一篇齐物是医方。
闻笛
邵棠（宋代）

蓑笠相从老故丘，断桥流水护深幽。
竹箫吹落黄昏月，诗与梅花一例愁。
山中哭复斋
高翥（宋代）

封章字少纳忠多，袖疏前陈无奈何。
但得中天行日月，不愁平地起风波。
台官论罪终投笔，山贼闻名亦倒戈。
惆怅脊梁如铁硬，天胡忍使閟山河。
自西泠至东湖夜集张徵士艺舫
篆玉（清代）

吾杭饶野趣，平远逊东湖。海控天为岸，星繁水弄珠。

昏黄城不禁，酣畅话多殊。明日迟归棹，留诗待补图。
和刘原甫十二月十日试墨
梅尧臣（宋代）

海神不朝雪不作，大梁尘土蔽天高。
道傍牛喘复谁问，佛寺吹螺空唱嚎。
相公跪香恬且佚，陛下减膳心焦劳。
因君试墨偶有激，勇辞壮笔挥长刀。
予无奈何亦思饮，饮竭甖瓮从餔糟。
贫居即事
陆游（宋代）

筮易常逢坎，推星但值箕。
老虽齐渭叟，穷不减湘累。
巷月鸣衣杵，庖烟爨豆萁。
秋深病良已，且复强伸眉。
解红
王哲（金朝）

叹嗟浮世。被荣华、驱策名和利。人人斗作机心起。

百般奸计。嫉妒愈增侥巧重，生俱相效皆贪爱。何曾停住常若是。

各衒女夸男孙奉侍。更酒迷歌惑望长遂。还知七十应难值，便百年限来，无有推避。

早早悟、前途不如意。急回头便许，脱了生死。投玄访妙，搜微密察幽秘。

管取自然，神气双全分明见，元初个、真真圆性，诚恁似。

玉貌琼颜奇又异。莹宝光、瑶彩吐祥瑞。金丹结就虚空萃，处清静，大罗天上仙位。
读鄂公传
白居易（唐代）

高卧深居不见人，功名斗薮似灰尘。

唯留一部清商乐，月下风前伴老身。
戊子元旦四首 其二
程素绚（清代）

举目遥看万象新，一年今日是良辰。暂停针线显无事，初换绮罗稳称身。

处处院中都剪彩，家家门上帖宜春。别来暗把心香祝，愿祝亲为百岁人。
陪府中诸官游城南
欧阳修（宋代）

一雨郊圻迥，新秋榆枣繁。
田荒溪溜入，禾熟雀声喧。
烧出空槎腹，人耕废庙垣。
闲追向城客，落日隐高原。
游北岩
冯伯规（宋代）

遥指蒙茸云木堆，入门小刹傍岩偎。
放怀邱壑兴未尽，隔岸角声招我回。
早春南征寄洛中诸友
欧阳修（宋代）

楚色穷千里，行人何苦赊。
芳林逢旅雁，候馆噪山鸦。
春入河边草，花开水上槎。
东风一樽酒，新岁独思家。
柳梢青
赵长卿（宋代）

潇洒仙源。夭桃秾李，曾对华筵。歌媚惊尘，舞弯低月，满劝金船。

鉴湖烟水连天。政归棹、红妆斗妍。花雾香中，人询居士，切莫多传。
岁暮见怀 其二
苏过（宋代）

纷纷月挂树，征人念行路。行路何茫茫，谁为供屝屦。

努力治芜秽，公归定非暮。东门会祖道，叹息两疏傅。

涤器当自今，归欤不愆素。
晋祠
韩琦（宋代）

唐叔祠推晋域雄，乘春来谒想遗风。前庭树古圭曾剪，近垄禾新颖未同。

山峻尚存维翰德，泉深长泻及人功。愚民不识邦君重，岁岁西神酒食丰。
史氏铁笛
艾性夫（元代）

蕲川老竹未为奇，横截凉州黑玉枝。
阳燧无烟山鬼铸，蓬壶乘月浪仙吹。
一声响裂千崖石，九曲亭标二老诗。
俗耳从前听不得，壁尘蛛网故多时。
郝泽民主簿赠诗次韵二首
陈造（宋代）

夫君糠秕视钱神，诗逼黄初论借秦。
义概咸推天下士，簿曹聊见宰官身。
茶香延客自不饱，书币踵门谁可人。
从古功名多晚节，相逢双鬓未妨新。
道光壬辰1832春仲周芸皋观察来澎抚恤蒙赐诗文集五种即用襄阳集春游杂兴八首韵赋呈 其二
徐必观（清代）

岛屿潆洄旧辟荒，海滨无计课蚕桑。
巨鱼跋浪成飞雨，退鹢翻风作骤凉。
纳稼敢希成下熟，指囷难得遇多藏。
深宵土锉寒无火，愁听篱边络纬娘。
板桥
彭汝砺（宋代）

西山曲折北溪横，百里中无十里平。道路雨馀多可喜，高田一半有秋成。
人月圆 泛大理海子
杨慎（明代）

好风雨日相迎送，渺渺碧波平。玉几云凭，金梭烟织，宝刹霞明。

邀散神仙，寻闲洲岛，上小蓬瀛。海流东逝，海天南望，海月西生。
菩萨蛮·轻鸥欲下春塘浴
赵令畴（宋代）

轻鸥欲下春塘浴，双双飞破春烟绿。两岸野蔷薇，翠笼熏绿衣。
凭船闲弄水，中有相思意。忆得去年时，水边初别离。
奉和御制棋二首
徐铉（宋代）

制法精微自帝尧，势如天阵布週遭。
沉思迥觉忘千虑，妙诀终须附六韬。
急动未分香印匝，一枰初满月华高。
御词仍许群臣和，愁杀山中玉兔毫。
晨过天庆
陆游（宋代）

萝月挂团璧，松风号急滩。
孤灯经院晓，残雪醮坛寒。
剩欲闲扶杖，何妨醉堕冠。
诗成兴不尽，万里跨青鸾。
赠华州王司士
李白（唐代）

淮水不绝涛澜高，盛德未泯生英髦。
知君先负庙堂器，今日还须赠宝刀。
赠萧希仁
周孚（宋代）

钟山昔游眺，苍翠莫崚嶒。不睹骑鲸像，空瞻下马陵。

斯文今堕地，夫子独传灯。剩欲抠衣问，嗟予病未能。
台城路 次邵复孺韵
钱霖（元代）

碧云深处遥天暮，经年雁书沉影。雨散梅魂，风醒草梦，还见春回乡井。花明柳暝。念贾箧香空，谢池诗冷。流水斜阳，旧家那是旧风景。怀思横泖雅趣，故人吟啸里，得意酬领。谱缀台城，缄传倩水，肯把俊游重省。凭高倚迥。纵老兴犹浓，不堪驰骋。隔断相思，浦潮波万顷。
老柏
苏辙（宋代）

柏根可合抱，柏身长百尺。
我年类汝老，我心同汝直。
我贫初无居，爱汝买此宅。
索居怀旧友，开轩得三益。
风中有余劲，雪後不改色。
我贫不栽花，绕屋多种竹。
全家谬闻道，举目无他物。
晨兴辄相对，知我有惭德。
雨后闻蛙声拟赋诗坛一律
黄淮（明代）

形势依山泽，诗坛屡效奇。池蛙喧鼓吹，园茗展枪旗。

花底蜂衙集，槐阴蚁阵移。有时酣白战，不许寸兵持。
春日郊居寄万年吉少府中孚、三原少府伟、夏侯校书审
韦应物（唐代）

谷鸟时一啭，田园春雨馀。光风动林早，高窗照日初。

独饮涧中水，吟咏老氏书。城阙应多事，谁忆此闲居。
荷叶
欧阳修（宋代）

采掇本芳陂，移根向玉池。
晴香滋白露，翠色弄清漪。
雨歇凉飚起，烟明夕照移。
如何江上思，偏动越人悲。
次韵冯圆中酴醾 其一
史浩（宋代）

东风满架吹寒玉，惯逐园丁供菜束。瀛洲一见眼偏明，缥渺霓菜舞仙曲。

纷纷桃李俱苍苔，冰壶着此真幽独。更须酿取瓮头春，醉倒莫看蛮与触。
太阳十六题 其九 平常
耶律楚材（元代）

寒来向火被添绵，夏月临风使扇扇。渴饮饥餐随分过，闲中打坐困时眠。
总戎徐侯伯东远访田舍赠诗二首次韵
刘克庄（宋代）

博览强通千载事，冥搜谬用一生心。
乾坤劫数有成毁，风月性生无古今。
君似得吾之骨髓，俗方求我以声音。
若非生处殊闽浙，把臂相邀共入林。
九月二日同马允彭篯侯董采载臣陈鏦大始严鸿逵赓臣查枢左旋大儿葆中从子至忠放舟东游
吕留良（清代）

老病感触多，细碎气上逆。知非养生理，微动悔已积。

诸子悯我养，扶携事游历。泽国久雨后，浦溆水充斥。

村艇宛转通，野彴高低格。日出云物高，露光百草滴。

木叶声萧然，未露憔悴迹。谁抱不彫姿，霜雪行相益。

举酒共斟酌，长幼以次及。揖让见古欢，脱略非真率。

对此意欣然，不觉夙疢释。洵知守舍翁，不如远游客。
赋得万壑泉消夏千峰翠作秋
玄烨（清代）

白藏新素节，碧涧洗心泉。爽籁鸣楸叶，纤云罩野田。

鸿飞横峻岭，鹤舞爱平川。见雨心愁潦，闻旸意省愆。

西成登瑞谷，南亩庆丰年。远近无殊别，盈虚有后先。

桑榆怀壮志，吟咏借瑶篇。生理随时发，渊衷重体乾。
浪淘沙令（菊）
王炎（宋代）

秋色满东篱。露滴风吹。凭谁折取泛芳卮。长是年年重九日，苦取开迟。

因记得当时。共捻纤枝。而今寂寞凤孤飞。不似旧来心绪好，惟有花知。
晚泊松江
章宪（宋代）

长堤牵百丈，舴艋溯清漪。山与残霞暝，水将秋色宜。

江寒征雁度，天远暮帆迟。剩欲浮家去，烟波学子皮。
江城春日寓怀
董嗣杲（宋代）

丘园劳积梦，天地厌劬书。
立晚分孤鹤，跳春喜众狙。
风多醉有竹，雨久饭无蔬。
又见江西估，收苗蓄巨鱼。
挽弟
李如榴（明代）

岁厄龙蛇哲士伤，向平何遽岳云翔。情随流水弦中咽，愁锁行云坠里忙。

长夏有霜生枕簟，一春无梦到池塘。白杨衰草连天恨，风雨潇潇送夕阳。
秋夜
陆游（宋代）

老病睡眠少，如斯秋夜何！长庚未配月，织女已斜河。
莎径虫吟苦，柴门叶落多。
谁知穷甯戚，不作饭牛歌？
夜坐忆刘玉渊三首
白玉蟾（宋代）

夜已三更忽坐忘，吟魂醉魄政悠扬。
孤鸿见召听寒角，残月相辞过粉墙。
句
郑周卿（宋代）

鹤归空有恨，云散本无心。
至福唐会乡人丁镇叔张器先甄云卿项用中赵知录薛主簿同年孙彦忠草酌试院
王十朋（宋代）

一同年友七乡人，劝酒那容耳不闻。尚齿自惊多白发，论文堪笑有红裙。

诗篇共约题孤屿，游宦犹疑在五云。此会此时宁易得，明朝风月两州分。
九月十八日至山园是日颇有春意
陆游（宋代）

乌藤真好友，伴我出荆扉。
落叶纷如积，鸣禽暖不归。
露浓松鬣长，土润术苗肥。
未尽幽寻兴，还家趁夕晖。
题山家山景二首 其二
傅若金（元代）

雁起秋空树色遥，行人江上驻归桡。海门东去应千里，白日微茫见落潮。
筑普济堂成述怀七首 其四
过鸣冈（清代）

衣裳常百结，母死儿孓立。索米就邻炊，一日不再食。

道逢相识就，见儿有菜色。欲赠无所将，与儿相对泣。

衰门况单丁，忍视此弱息。吁嗟兮孤子，皇天为扶植。
房陵十首
陈造（宋代）

夏田少雨富来年，多雨何妨穑事秋。
已戒日供皮子面，更教晚稻饱霜收。
在军中赠先还知己
骆宾王（唐代）

蓬转俱行役，瓜时独未还。魂迷金阙路，望断玉门关。

献凯多惭霍，论封几谢班。风尘催白首，岁月损红颜。

落雁低秋塞，惊凫起暝湾。胡霜如剑锷，汉月似刀环。

别后边庭树，相思几度攀。
思佳客
陈允平（宋代）

压鬓钗横翠凤头。玉柔春腻粉香流。红酣醉靥花含笑，碧翦颦眉柳弄愁。

偏婀娜，太温柔。水情云意两绸缪。佯羞不顾双飞蝶，独背秋千傍画楼。
苑里年节竹枝词 其十一
蔡见先（清代）

食福年终是尾牙，盛筵今日请头家。可怜索债从兹急，安得台高好避他。
重九日登岘石洞岩次磨崖石刻古韵
林光（明代）

千仞悬崖俯汉川，衰年扶步若登天。茱萸晚日簪重九，乌帽斜登落醉仙。

古怪岩头看剥字，清泠涧底认跑泉。摩挲盘石行还住，走笔题诗笑率然。
朝中措 其三 平山堂和欧阳公
吴绮（清代）

画楼秋色映遥空，人在白云中。一片青山斜日，几株黄叶西风。

生平得意，耳因酒热，情为诗钟。试问看花帝子，何如种柳仙翁。
寄危骊塘赠心古鉴二首
罗椅（宋代）

涧底春冰偶不融，风前凝作水晶宫。
古人心事如此鉴，今代眼明似有公。
落月还应照太白，秋江只合瞰涪翁。
送君去貌骊塘影，影见疏梅飐晚风。
朝中措
吕本中（宋代）

病香无力傍栏干。风雨送春还。一枕晓来清梦，无人说似西山。

匆匆笑语，时时邂逅，草草杯盘。莫谓杂花时候，便忘梅蕊冲寒。
和韩求仁推官
郭祥正（宋代）

终日汩城市，閒心眷犁锄。故登原上亭，解此尘中裾。

芬香采薇蕨，驯狎怜麋狙。却愿物理变，四角生我车。
寄穆侍御出幽州
王昌龄（唐代）

一从恩谴度潇湘，塞北江南万里长。

莫道蓟门书信少，雁飞犹得到衡阳。
次韵德久怀玉山诗友
韩淲（宋代）

浙东山水几多山，公在家山定自闲。白发肯抛诗卷外，清愁须著酒杯间。

岂无兴寄穷登览，犹有心情记往还。此道今人弃如土，翻疑逸驾未容扳。
侍大中丞曹公关武作三首 其三
邓云霄（明代）

天上文昌居上将，人间武库动兵符。雷霆风雨谁能料，沧海鲸鲵立可屠。

江石虚闻传八阵，水犀曾见沼三吴。书生更愿敷文德，归马欣看王会图。
缘识
宋太宗（宋代）

逍遥物外未曾抛，念诵时将玉磬敲。
虽不临坛深发愿，梦魂常忆大仙教。
题芸阁示小儿璿庆
吴与弼（明代）

幽偏特启芸香阁，阁上工夫忙未忙。从古共忧时易失，前程谁进日无疆。

光风霁月濂溪上，瑞日祥云洛水阳。户牖盘楹思有戒，拳拳馀意托新章。
郭明甫作西斋于颍尾请予赋诗二首
黄庭坚（宋代）

食贫自以官为业，闻说西斋意凛然。
万卷藏书宜子弟，十年种木长风烟。
未尝终日不思颍，想见先生多好贤。
安得雍容一樽酒，女郎台下水如天。
金山寺
程公许（宋代）

画图省识金山面，短褐风吹入画图。
玉镜台空螺髻直，海潮音散蜃楼孤。
归田拟共江神约，鼓枻容追越相逋。
百一十城才发轫，指南端不负文书。
江门墟
陈献章（明代）

十步一茅椽，非村非市廛。行人思店饭，过鸟避墟烟。

日漾红云岛，鱼翻黄叶川。谁为问津者，莫上趁墟船。
萍
李覯（宋代）

尽日看流萍，谁原造化情。
可怜无用物，偏解及时生。
泥滓根萌浅，风波性质轻。
晚来堆岸风，犹得护蛙鸣。
溪上
朱松（宋代）

攀缘云水试青鞋，待得轻阴漠漠开。兴在海山孤绝处，溪边更复几回来。
奉怀明仲旧邻舍
熊禾（元代）

久客为邻忆杖藜，情亲端与弟兄齐。
一生磨螘团团走，百事枰棋着着低。
武定波寒看落月，石头秋晚吊荒蹊。
茅檐作计能成否，破壁何堪草满畦。
隐居南庄
蒋之奇（宋代）

耕春烟一垄，钓月水千寻。未荒三径菊，不负此生心。
题陆鸿渐上饶新开山舍
孟郊（唐代）

惊彼武陵状，移归此岩边。开亭拟贮云，凿石先得泉。

啸竹引清吹，吟花成新篇。乃知高洁情，摆落区中缘。
过竹山和邵宝游竹山诗原韵
王抱承（清代）

胜欲先生首倡游，得名四百有余秋。会无修菉千竿映，剩有空明一片浮。

星聚昔偏来胜友，陆沉今已尽神州。眼前风景依然好，一一题诗在上头。
浿上杂诗
李尚迪（清代）

雨丝风片禁烟时，古柳神鸦叫水祠。莫问九梯宫旧事，玉鞭消息草离离。
甲子日无雨偶成
吴芾（宋代）

连岁人怀水潦忧，年登犹叹不全收。
夏逢甲子天无雨，预喜今年又有秋。
昌英叔门外小树木犀早开
杨万里（宋代）

触鼻无从觅，年林小缀黄。
旋开三两粟，已作十分香。
入夜偏相恼，挽先有底忙。
移床月枝下，坐对略傅觞。
革辙二门
释重顯（宋代）

宛转复宛转，真金休百炼。
丧却毗耶离，无人解看箭。
送琴客
李昌符（唐代）

楚客抱离思，蜀琴留恨声。坐来新月上，听久觉秋生。

夜静骚人语，天高别鹤鸣。因君兴一叹，竟夕意难平。
天王寺
刘泾（宋代）

金碧为家定化城，书床南偃略相迎。人间蝶梦正深黑，天上木鱼初发明。

半里好风招隐士，一枝枯竹助闲行。已惭怀绂无高致，可更标门著姓名。
观棋大吟
邵雍（宋代）

人有精游艺，予尝观弈棋。
筭馀知造化，着外见几微。
好胜心无已，争先意不低。
当人尽宾主，对面如蛮夷。
财利激于衷，喜怒见于頄。
生杀在于手，与夺指于颐。
戾不殊冰炭，和不侔埙篪。
义不及朋友，情不通夫妻。
珠玉出怀袖，龙蛇走肝脾。
金汤起樽俎，剑戟交幈帏。
白昼役鬼神，平地蟠蛟螭。
空江响雷雹，陆海诛鲸鲵。
寒暑同舒惨，昏明共蔽亏。
山河灿於地，星斗会璇玑。
因睹输赢势，翻惊宠辱蹊。
高卑易裁制，返覆难拘羁。
心迹既一判，利害不两提。
卷舒当要会，取舍在须斯。
智者伤于诈，信者失于椎。
真伪之相杂，名实之都隳。
得者失之本，福为祸之梯。
乾坤支作讼，离坎变成睽。
弧矢相凌犯，言辞共诋欺。
何尝无胜负，未始绝兴衰。
前日之所是，今日之或非。
今日之所强，明日之或羸。
以古观后世，终天露端倪。
以今观往昔，何止乎庖牺。
尧舜行揖让，四凶犹趄趑。
汤武援干戈，三老诚有讥。
虽臯陶陈谟，而伊周献规。
曾未免矣夫，療骨而伤肌。
仁为名所败，义为利所挤。
治乱不自已，因革徒从宜。
与贤不与子，贤愚生瑕玼。
与子不与贤，子孙生疮痍。
或苗民逆命，或有扈阻威。
或羿浞起釁，或管蔡造疑。
或商人征葛，或周人乘黎。
或鸣条振旅，或牧野搴旗。
灼见夏台日，曾照升自陑。
安知羑里月，不照逾孟师。
厉王奔于彘，幽王死于骊。
平王迁于洛，赧王败于伊。
或盟于召陵，或会于黄池。
或战于长岸，或弑于乾谿。
或入于鄢郢，或栖于会稽。
或屠于大梁，或入于临淄。
五霸共吞噬，七雄相鞭笞。
暴秦灭六国，楚汉决雄雌。
天尽于有日，地极于无涯。
遐尔都包括，纵横悉指挥。
井田方奕奕，兵甲正累累。
易之以阡陌，画之以效畿。
销之以锋谪，焚之以书诗。
罢侯以置守，强幹而弱枝。
重兵栖上郡，长城惭边陲。
自谓磐石固，万世无已而。
回天于指掌，割地于阶墀。
视入若蝼蚁，用财如沙泥。
阿房宫未毕，祖龙车至戏。
骊山卒未放，陈涉兵自蕲。
灞上心非浅，鸿门气正滋。
咸阳起烟焰，南郑奋熊罴。
人鬼同交错，风云共惨凄。
项强刘未胜，得鹿莫知谁。
约法三章在，收兵五国随。
庙堂成筭重，帷幄坐筹奇。
广武貔貅怒，鸿沟虎豹饥。
荥阳留纪信，垓下别虞姬。
三傑才方展，千年运正熙。
山川旧形胜，日月新光辉。
正朔承三统，车书混四维。
方隅无割据，穷僻有羁縻。
后族争行日，军分南北司。
当时无佐命，何以救顛隮。
百战方全日，长兵震天垂。
岂知巫蛊事，祸起刘屈氂。
冢宰司衡日，重明正渺瀰。
见危能致命，无忝寄孤遗。
剧贼欺孤日，行同狐与狸。
宫中凌寡妇，殿上逐婴儿。
龙战知何所，冰坚正在兹。
溃堤虽患水，禦水敢忘堤。
东汉重晞日，昆阳屋瓦飞。
幽忧新室鬼，狼籍渐台屍。
鄗邑追隆准，新安扫赤眉。
再逢火德王，复睹汉官仪。
窦邓缘中馈，阎梁挟牝鸡。
经何功殆尽，至董业都糜。
河洛少烟火，京都多蒿藜。
长天有鸟度，白骨无人悲。
城有隍须复，羊无血可刲。
大厦之将颠，非一木可支，
孟德提先手，仲谋藉世资。
玄德志不遂，竟终于涕洟。
西晋尚清谈，大计悬品题。
妇人执国命，骨肉生疠疵。
二主蒙霜露，五胡犯鼎彝。
世无管夷吾，令人重歔欷。
广陌羌塵合，中州胡马嘶。
龙光射牛斗，日影化虹蜺。
闢草来洛汭，墾田趋江湄。
二百有四年，方驾而并驰。
东晋分南尾，时或产灵芝。
凡经五改命，至陈卒昌隋。
国破西风暮，城荒春草萋。
长江空满目，行客浪沾衣。
后魏开北首，孝文几缉绥。
河阴旋有变，国分为东西。
尔朱夺高氏，宇文灭北齐。
及隋始并陈，四海为藩篱。
泛忭公私匮，征辽士卒疲。
有身皆厌苦，无口不嗟咨。
处处称年号，人人思乱离。
中原未有主，谁识非鹿麋。
千一难知日，天人相与期。
龙腾则云霭，虎步则风凄。
母后专朝日，相仍絮宫闱。
可差恒彦范，不杀武三民。
绣岭喧歌舞，渔阳动鼓鼙。
太平其可傲，徒罪一杨妃。
剑阁离天日，潼关漏虎貔。
两京皆覆没，九庙咸倾欹。
乐极则悲至，恩交则害携。
事无事奈何，举目谁与比。
自此藩方盛，都无臣子祗。
恃功而不朝，讨贼以为词。
各拥部兵盛，谁怜王室卑。
邀朝迁姑息，观社稷安危。
攻取非君命，诛求本自肥。
乘舆时播越，扈从或参差。
尾大知难运，鞭长岂易麾。
长奸忧必至，养虎害终贻。
国步可颠沛，君心空忸怩。
时来花烂漫，势去叶离披。
十姓分中夏，五家递通逵。
徒明星有烂，但东方未晞。
才返长芦镇，旋驱胡柳陂。
绛霄兵自取，玄武火何痴。
中渡降堪罪，栾城死可嗤。
太原朝见人，刘子夕闻啼。
事体重重别，人情旋旋移。
弃灰犹隐火，朽骨尚称龟。
谲诈多阴中，艰忧常自罹。
挠防肤革易，患救腹心迟。
语祸不旋踵，言伤浪噬脐。
欲升还陨落，将坠却扶持。
瞑眩人皆恶，康宁世共晞。
须能蠲重疾，始可谓良医。
久废田硗确，难行路险巇。
不逄真主出，何以见施为。
家国邅迍極，君臣际会稀。
上天生假手，我宋遂开基。
睿弄随方设，群豪引领归。
迄今百余载，兵革民不知。
成改须归命，兴亡自系时。
天机不常设，国手无常施。
往事都陈迹，前书略可依。
比观之博弈，不差乎毫釐。
消长天旋运，阴阳道范围。
吉凶人变化，动静事枢机。
疾走者先颠，迟茂都后萎。
与其交受害，不若两忘之。
求鱼必以筌，获兔必以罤。
得之不能忘，羊质而虎皮。
道大闻老子，才难语仲尼。
造形能自悟，当局岂忧迷。
黑白焉能浼，死生奚足猗。
应机如破的，迎刃不容丝。
勿讶傍人笑，休防冷眼窥。
既能通妙用，何必患多岐。
同道道亦得，先天天弗违。
穷理以尽性，放言而遣辞。
视外方知简，听余始识希。
大羹无以和，玄酒莫能漓。
上兵不可伐，巧历不可推。
善言不可道，逸驾不可追。
兄弟专乎爱，父子主于慈。
天下亦可授，此著不可私。
次黄必先主簿同年赠别韵
范成大（宋代）

当年仗外揖高标，绣縿芦鞭宝马骄。
琼苑天香飘合坐，碧城山色照同僚。
思归意决吾张翰，赠别情深子绕朝。
蟹簖鱼梁从此去，他年书札堕烟霄。
东风第一枝（探梅）
黄载（宋代）

迅影凋年，嫩晴贳暖，意行问讯春色。不知春在谁家，闯香幔拢春勒。一枝竹外，似欲诉、经年相忆。奈情多、难剪愁来，寂寞水寒烟碧。

吟正好、悲笳唤恨，酒正殢、夕阳催客。殷勤片月飞来，更随暗香细索。横斜瘦影，看尽未开时消息。为春来，还怕春多，肠断夜阑霜笛。
以黄公金华伯五字为韵上黄仲秉侍郎 其二
周孚（宋代）

先朝盛文物，最盛元祐中。我生百年后，深思附冥鸿。

人欲天不违，今复识此翁。何以知其然，风味如长公。
春游
聂古柏（元代）

桃叶渡头春水生，长安桥上草长青。百年深向花时饮，赢得城南几醉醒。
小偈四首寄示心然道人聊资体味以进个中精淳之趣 其四
释守卓（宋代）

非许复何如，法界一蘧庐。于中全谛实，此外尽撩虚。
天台杂书
钱选（宋代）

灵境无人桃自花，东风吹散赤城霞。
山容对我横天末，柳色将春到水涯。
王粲忆秦空有恨，杜陵入蜀更舞家。
干戈满眼何年定，回雁悠悠白日斜。
浣溪纱 三月十五夜东园看月，是日清明
樊增祥（清代）

小别东园近一年。重携不借印苔钱。早生新火煮砂泉。

几曲朱苔调鹤地，满衫凉月试琴天。冰蟾五十二回圆。
江边夜泊
梁存让（明代）

不知何处泊，倚棹近三更。天远秋无尽，江寒月有声。

鸣虫萦断梦，归雁系离情。把酒愁孤饮，残杯照短檠。
宿昭应
顾况（唐代）

武帝祈灵太乙坛，新丰树色绕千官。

那知今夜长生殿，独闭山门月影寒。
入都一年科舍馆五午宴了后得杨园宁屋僻远市
程公许（宋代）

渎江万里来，武林一年客。
飘摇无定棲，一一得安宅。
委共远尘嚣，八窗耿虚白。
冰曹省造请，公退味禅寂。
乃者赤熛怒，横为闾井厄。
羁贫幸我贳，安坐有惭色。
侯门意睥睨，府檄加峻迫。
他皇补衣被，包裹到书册。
曲台许借居，虚堂暂休息。
砌蛩伴宵吟，树鸦趣晨汲。
随寓亦足如，一枝更须择。
是身如浮云，何所为定迹。
顾怜性梗野，雅嗜祗泉石。
陈力怯荷殳，康屯况无策。
强颜杂班缀，颇觉非本色。
时清早得归，永愿守蓬荜。
出京汪公干追送至潞河别往上谷再赠
区大相（明代）

临河驱去马，送远各依依。穷路难为别，游人俱未归。

雪残边草出，沙涨碛花飞。莫更听燕筑，徒沾壮士衣。
观田中鸲鹆啄粟，因悟象耕鸟耘之说，戏题二
杨万里（宋代）

粟黄荞白未全秋，谁报乌衣早作偷。
只在林梢筑仓廪，便知去处若为搜。
与君静玉圃培才石梅小酌归后却简
方仁渊（清代）

重碧轻红泛酒卮，江乡幽景胜花时。日卸晚岫生奇态，风约微花起令姿。

造物有情留我狎，虚名何意待人知。清游却少倪迂画，且写闲怀入小诗。
杨柳枝
温庭筠（唐代）

井底点灯深烛伊，
共郎长行莫围棋。
玲珑骰子安红豆，
入骨相思知不知。
五仙观
方信孺（宋代）

蹁跹天上五仙人，羊驾何年到海滨。
晋汉相传羊无有，观中遗石自轮囷。
闻高平公殂谢述哀感旧以助挽歌三首 其三
梅尧臣（宋代）

一出屡更郡，人皆望酒壶。俗情难可学，奏记向来无。

贫贱常甘分，崇高不解谀。虽然门馆隔，泣与众人俱。
雄州北城外过白沟河
汪梦斗（宋代）

手斧当年自画河，圣人微意不求多。如何王蔡忘前事，可谓贪他却著他。
爱山堂七绝句 其六
徐鹿卿（宋代）

客问主人今暇否，主人心与水云閒。庭空吏散文书静，茗椀熏炉上爱山。
中酒杂诗四句五首 其二
沈右（元代）

江头风浪急，舟小力难胜。一桨归来晚，长林月已恒。
寄赓匡图兄弟
齐己（唐代）

僧外闲吟乐最清，年登八十丧南荆。

风骚作者为商确，道去碧云争几程。
武周长安造像石刻歌赠颜鹿门
冯云鹏（清代）

明空伪号周长安，镂石造象如雕龛。中有古佛如华鬘，莲台趺坐仪容端。

台底狮子蹲而安，蛮奴承台气力殚。𠥱𡆠字异右侧刊，惜其左侧已凋残。

当时佞佛崇旃檀，天堂明堂金碧丹。纷纷投龙登泰山，鸳鸯碑上字屈盘。

一时风气开乡关，此造象者姓名剜。但见凹凸苔痕斑，乐圃寺𨺱多古翰。

竹叶碑侧寻且看，鹿门赠予投予欢。何以报之双齐纨，取供斋头石骨寒。

兜罗雪氎香漫漫，奉请拈花微破颜。
题山房壁
牟融（唐代）

珠林春寂寂，宝地夜沉沉。玄奥凝神久，禅机入妙深。

参同大块理，窥测至人心。定处波罗蜜，须从物外寻。
谢广济篆咏怀 其一
吴森（清代）

尽瘁已四载，不觉心神疲。君恩贳劳勚，就闲遂初衣。

霜啼释重负，卓立当风嘶。眷言念畴曩，翩翾振羽仪。

车马与梧桐，盼睐生光辉。恨无凌霄翮，青云难等期。

兹焉得收身，幸未隳涂泥。